9. การจัดการ

9.1 โครงสร้างการจัดการ

คณะกรรมการของบริษัทประกอบด้วยกรรมการจำนวน 11 คน ได้แก่ประธานกรรมการ 1 คน
กรรมการซึ่งเป็นตัวแทนผู้ถือหุ้น 6 คน กรรมการอิสระ 3 คน และกรรมการจัดการ 1 คน
คณะกรรมการมีหน้าที่กำหนดนโยบาย และทิศทางการดำเนินธุรกิจ
พร้อมทั้งกำกับดูแลให้ฝ่ายจัดการภายใต้การนำของกรรมการจัดการดำเนินธุรกิจตามแนวทางที่กำหนดไว้อย่างมีประสิทธิภาพและประสิทธิผล
นอกจากนี้ คณะกรรมการได้แต่งตั้งผู้ทรงคุณวุฒิ 2 คน เป็นที่ปรึกษาคณะกรรมการ
และมีรองกรรมการจัดการเป็นเลขานุการคณะกรรมการ

ตามข้อบังคับของบริษัท กำหนดให้กรรมการออกจากตำแหน่งหนึ่งในสาม
ซึ่งในปีแรกและปีที่สองให้ใช้วิธีจับสลากออก ส่วนปีหลังๆ
ต่อไปให้กรรมการคนที่อยู่ในตำแหน่งนานที่สุดเป็นผู้ออกจากตำแหน่ง

กรรมการบริษัทได้รับการเลือกตั้งจากที่ประชุมผู้ถือหุ้นโดยใช้เสียงข้างมาก
ยกเว้นกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระ
คณะกรรมการจะเป็นผู้เลือกบุคคลที่มีคุณสมบัติเหมาะสมเข้าเป็นกรรมการแทนในการประชุมคณะกรรมการคราวถัดไป
โดยมติกรรมการดังกล่าวจะต้องไม่น้อยกว่าสามในสี่ของจำนวนกรรมการที่ยังเหลือ
และบุคคลซึ่งเข้าเป็นกรรมการแทนดังกล่าว
จะอยู่ในตำแหน่งเพียงเท่าวาระที่ยังเหลืออยู่ของกรรมการที่ตนแทน

คณะกรรมการบริษัทแต่งตั้งคณะกรรมการบริหารขึ้นมาชุดหนึ่ง ประกอบด้วยกรรมการบริษัทจำนวน 5
คน ซึ่งรวมถึงประธานกรรมการและกรรมการจัดการ
โดยประธานกรรมการทำหน้าที่ประธานกรรมการบริหารอีกตำแหน่งหนึ่ง
คณะกรรมการบริหารทำหน้าที่พิจารณา ทบทวน และกลั่นกรองนโยบายและเรื่องสำคัญต่างๆ
ก่อนนำเสนอคณะกรรมการ หรือดำเนินการในเรื่องที่ได้รับมอบหมายจากคณะกรรมการ
ทั้งนี้รองกรรมการจัดการ สายบริหาร ทำหน้าที่เป็นเลขานุการคณะกรรมการบริหารเช่นกัน

นอกจากนี้ คณะกรรมการได้แต่งตั้งคณะกรรมการตรวจสอบ
ซึ่งประกอบด้วยกรรมการอิสระของบริษัททั้ง 3 คน
ซึ่งมีบทบาทและหน้าที่ตามที่ได้กล่าวถึงในรายงานของคณะกรรมการตรวจสอบ

รายนามผู้ดำรงตำแหน่งกรรมการด้านต่างๆ ที่กล่าวถึงข้างต้น
ตลอดจนที่ปรึกษาและเลขานุการคณะกรรมการมีดังต่อไปนี้

1. ดร. อรัญ ธรรมโน ประธานกรรมการ และประธานกรรมการบริหาร

2. นายอโนทัย เตชะมนตรีกุล กรรมการ และกรรมการบริหาร

3. ร้อยเอกชาญชัย ชาญชยศึก กรรมการ และกรรมการบริหาร

4. นายสุนัย เศาภายน กรรมการ และกรรมการบริหาร

5. นางญาดา ประพิณมงคลการ กรรมการ

6. นายณรงค์ พหลเวชช์ กรรมการ

7. นายประหยัด นภสินธุ์ กรรมการ

8. นายประพันธ์ ศิริรัตน์ธำรง กรรมการอิสระ และประธานกรรมการตรวจสอบ

9. นายวงศ์วุฒิ วุฑฒินันท์ กรรมการอิสระ และกรรมการตรวจสอบ

10. นายบุญชัย โชควัฒนา กรรมการอิสระ และกรรมการตรวจสอบ

11. ดร. เจษฎา โลหอุ่นจิตร กรรมการบริหาร และกรรมการจัดการ

12. ดร. มารวย ผดุงสิทธิ์ ที่ปรึกษาคณะกรรมการ

13. นายวีระชัย สูตรสุวรรณ ที่ปรึกษาคณะกรรมการ

14. นายชัยพนธ์ โอสถาพันธุ์ เลขานุการคณะกรรมการ และเลขานุการคณะกรรมการบริหาร

อนึ่ง ในการลงนามผูกพันบริษัท นายอรัญ ธรรมโน ประธานกรรมการ หรือ นายเจษฎา โลหอุ่นจิตร
กรรมการจัดการ คนใดคนหนึ่งลงลายมือชื่อ และประทับตราบริษัท หรือ นายชาญชัย ชาญชยศึก
นายณรงค์ พหลเวชช์ นายอโนทัย เตชะมนตรีกุล นางญาดา ประพิณมงคลการ นายสุนัย เศาภายน
นายประหยัด นภสินธุ์ สองในหกคนลงลายมือชื่อร่วมกัน และประทับตราสำคัญบริษัท ทั้งนี้
ไม่มีข้อจำกัดอำนาจของกรรมการ

  9.2 ค่าตอบแทนผู้บริหาร

  9.2.1 ค่าตอบแทนที่เป็นตัวเงิน

  ค่าตอบแทนของกรรมการบริษัทรวม 11 ราย เท่ากับ 3,338,300 บาทในปี 2543
  โดยเป็นค่าตอบแทนในรูปเบี้ยประชุม บำเหน็จ และโบนัส ซึ่งโบนัสจ่ายในอัตราร้อยละ 1.50
  ของเงินปันผล

  ค่าตอบแทนของกรรมการบริหาร 5 ราย คณะกรรมการตรวจสอบ 3 ราย และที่ปรึกษา 2 ราย
  (ในรูปเบี้ยประชุม บำเหน็จ และโบนัส) และค่าตอบแทนของผู้บริหารระดับสูงสุด 5 ราย
  (ในรูปเงินเดือน และโบนัส) รวมทั้งสิ้น 15 ราย เท่ากับ 19,810,698 บาท ในปี 2543

  9.2.2 ค่าตอบแทนอื่น - ไม่มี

  9.3 การกำกับดูแลกิจการ

ในปี 2543 ที่ผ่านมาคณะกรรมการบริษัทได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน
(Code of Best Practice for Directors of Listed Companies)
โดยกำหนดนโยบายและทิศทางการดำเนินงานของบริษัทและกำกับดูแลให้ฝ่ายจัดการดำเนินการให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
เพื่อเพิ่มมูลค่าทางเศรษฐกิจสูงสุดให้แก่กิจการและความมั่งคั่งสูงสุดให้แก่ผู้ถือหุ้น

  9.4 การดูแลเรื่องการใช้ข้อมูลภายใน

บริษัทมีนโยบายและมาตรการชัดเจนในการดูแลพนักงานและผู้บริหารมิให้นำข้อมูลภายในของบริษัทไปใช้เพื่อประโยชน์ส่วนตัว
โดยบริษัทได้จัดให้มีหลักเกณฑ์ในเรื่องความขัดแย้งทางผลประโยชน์และการเก็บรักษาข้อมูลภายใน
การซื้อขายหลักทรัพย์ของพนักงาน การลงทุนในหรือมีไว้ซึ่งหลักทรัพย์หรือทรัพย์สินอื่น

เพื่อบริษัท และจรรยาบรรณในการประกอบธุรกิจ
เพื่อเป็นแนวทางในการปฏิบัติงานของพนักงานมิให้เกิดความขัดแย้งทางผลประโยชน์และป้องกันการกระทำความผิดตามกฎหมายเกี่ยวกับหลักทรัพย์
โดยเฉพาะในเรื่องการซื้อขายหลักทรัพย์โดยใช้ข้อมูลภายในเพื่อประโยชน์ต่อตนเองหรือผู้อื่น
ซึ่งในการนี้บริษัทอนุญาตให้พนักงานสามารถซื้อขายหลักทรัพย์เพื่อตนเองโดยเปิดบัญชีซื้อขายได้เฉพาะกับบริษัทนายหน้าค้าหลักทรัพย์ที่บริษัทกำหนดเท่านั้น
และหากพนักงานประสงค์จะซื้อหรือขายหลักทรัพย์จะต้องเสนอผ่านผู้บังคับบัญชาในสายงานเพื่อให้สำนักงานตรวจสอบภายในของบริษัทอนุมัติก่อน
รวมทั้งจะต้องจัดทำรายงานการถือครองหลักทรัพย์ส่งให้สำนักงานตรวจสอบภายใน นอกจากนี้
บริษัทยังห้ามพนักงานทำการซื้อขายหลักทรัพย์ในบัญชีของพนักงานและหรือบุคคลที่เกี่ยวข้องโดยมีพฤติการณ์ที่เป็นการซื้อขายหลักทรัพย์ก่อนการซื้อขายหลักทรัพย์ของกองทุน
(Front Running)
การซื้อขายหลักทรัพย์ในทิศทางตรงกันข้ามหรือสวนทางกับการซื้อขายหลักทรัพย์ของกองทุน
(Against Portfolio)
และการห้ามมิให้ซื้อขายหลักทรัพย์ที่อยู่ในบัญชีรายชื่อหลักทรัพย์ที่บริษัทห้ามทำการซื้อขาย เป็นต้น

  9.5 บุคลากร

ณ สิ้นปี 2543 บริษัทมีพนักงานทั้งสิ้น 148 คน ประกอบด้วย: สำนักกรรมการจัดการจำนวน 14
คนสำนักงานตรวจสอบภายในจำนวน 5 คน สายพัฒนาธุรกิจจำนวน 29 คน สายจัดการกองทุน
จำนวน 35 คนและสายบริหาร จำนวน 65 คน ทั้งนี้ จำนวนพนักงานได้ลดลงจากสิ้นปี 2542 ซึ่งมี
220 คน เนื่องจากบริษัทได้ทำการปรับโครงสร้างพร้อมทั้งลดขนาดขององค์กร
เพื่อให้การดำเนินงานมีประสิทธิภาพและความคล่องตัวเพิ่มขึ้น
และเพื่อให้เหมาะสมกับสภาวะเศรษฐกิจในปัจจุบัน
ซึ่งมาตรการหนึ่งที่ทำไปคือการดำเนินโครงการร่วมใจจากสำหรับพนักงานที่สมัครใจจะออกจากงานก่อนเกษียณอายุ

ผลตอบแทนรวมของพนักงาน

ในปี 2543 บริษัทจ่ายค่าตอบแทนของพนักงาน (รวมผู้บริหารทุกราย) รวมทั้งสิ้น 87,304,934.24
บาท (ในรูปของเงินเดือน โบนัส และเงินสมทบกองทุนสำรองเลี้ยงชีพ)
และสำหรับโครงการร่วมใจจากรวมทั้งสิ้น 48,428,600.80 บาท

การพัฒนาพนักงาน

ในการพัฒนาพนักงานเพื่อเพิ่มประสิทธิภาพและประสิทธิผลในการดำเนินงาน
บริษัทมุ่งเน้นการพัฒนาเทคโนโลยีที่ทันสมัยและมีประสิทธิภาพสูงสุด
เพื่อรองรับงานด้านการบริหารกองทุน การบริการลูกค้า ตลอดจนระบบงานด้านปฏิบัติการ
ในขณะเดียวกัน
บริษัทไม่ละเลยความสำคัญของทรัพยากรบุคคลที่เป็นตัวขับเคลื่อนให้บริษัทเจริญเติบโตอย่างมั่นคง
ทั้งนี้ บริษัทได้กำหนดแผนงานที่จะส่งเสริมและสนับสนุนการพัฒนาความรู้ ความเชี่ยวชาญ
และทักษะการทำงานของพนักงานโดยการจัดโครงการฝึกอบรมต่างๆ
ที่หลากหลายและสอดคล้องกับความต้องการแต่ละด้าน โดยเฉพาะอย่างยิ่ง
การฝึกอบรมพนักงานทุกระดับให้มีความรู้ความเข้าใจอย่างถ่องแท้เกี่ยวกับกฎเกณฑ์และระเบียบข้อบังคับที่พึงปฏิบัติสำหรับวิชาชีพ
เพื่อบรรลุเป้าหมายในการเป็นบริษัทจัดการลงทุนที่มีการกำกับดูแลที่ดี